**โครงการอบรมให้ความรู้เด็ก ”เด็กเอย จะบอกให้”**

**๑. หลักการและเหตุผล**

๑.๑ จังหวัดสมุทรปราการเป็นจังหวัดปริมณฑลที่มีอาณาเขตต่อเนื่องกับกรุงเทพมหานครจึงรับอิทธิพลทั้งทางด้านสังคม เศรษฐกิจ และการเมืองอย่างหลีกเลี่ยงไม่ได้ และเนื่องจากเป็นจังหวัดที่มีลักษณะเป็นเมืองอุตสาหกรรม เป็นที่ตั้งของโรงงานจำนวนมาก เป็นศูนย์กลางการคมนาคม ทำให้ประชาชนจากทุกภูมิภาคทั่วประเทศรวมทั้งบุคคลต่างด้าวอพยพ เข้ามาประกอบอาชีพและตั้งครอบครัว ส่งผลกระทบให้จังหวัดประสบปัญหาด้านสังคม อาชญากรรม ยาเสพติด ฯลฯ

๑.๒ ตั้งแต่ปีพุทธศักราช ๒๕๔๖ เป็นต้นมา ประเทศไทยมีการพัฒนากฎหมายในภารกิจของกระทรวงการพัฒนาสังคมและความมั่นคงของมนุษย์ ซึ่งกฎหมายหลายฉบับมีความสัมพันธ์เกี่ยวข้องและมีวัตถุประสงค์ในการปกป้องผลประโยชน์ การพิทักษ์คุ้มครองสิทธิแก่กลุ่มเป้าหมายที่เป็นเด็กและเยาวชน เช่น พระราชบัญญัติคุ้มครองเด็ก พ.ศ. ๒๕๔๖ พระราชบัญญัติป้องกันละปราบปรามการค้ามนุษย์ พ.ศ. ๒๕๕๑ เป็นต้น

๑.๓ จากรายงานข้อมูลการวิจัยของสถาบันต่างๆ ได้แก่ มหาวิทยาลัยหัวเฉียวเฉลิมพระเกียรติ สถาบันรามจิตติ สถิติผลการดำเนินงานของสำนักงานพัฒนาสังคมและความมั่นคงของมนุษย์จังหวัดสมุทรปราการ รวมทั้งภาคีเครือข่ายที่ปฏิบัติงานด้านเด็กในจังหวัดต่างรายงานตรงกันว่า ปัจจุบันปัญหาสังคมด้านเด็กในจังหวัดสมุทรปราการเป็นปัญหาที่ทวีความรุนแรงมากขึ้น โดยเฉพาะปัญหาเด็กมีพฤติกรรม ไม่เหมาะสมกับวัย มีเพศสัมพันธ์และตั้งครรภ์ก่อนวัยอันควร มีการกระทำผิดกฎหมายและเข้าสู่วงจรของกระบวนการค้ามนุษย์โดยรู้เท่าไม่ถึงการณ์ โดยมีสาเหตุจากสภาพแวดล้อมของสังคมเมือง ความอ่อนแอของสถาบันครอบครัว ความเจริญทางวัตถุและวิวัฒนาการของเทคโนโลยี การถูกปลูกฝังทัศนคติและค่านิยมที่ไม่ถูกต้อง

สำนักงานพัฒนาสังคมและความมั่นคงของมนุษย์จังหวัดสมุทรปราการในฐานะหน่วยงานหนึ่งที่รับผิดชอบดูแลปัญหาทางสังคม มีบทบาทหน้าที่รับผิดชอบในการขับเคลื่อนการดำเนินงานตามพระราชบัญญัติต่างๆในภารกิจของกระทรวงการพัฒนาสังคมและความมั่นคงของมนุษย์ จึงเห็นควรดำเนินการอบรมให้ความรู้เกี่ยวกับกฎหมายพื้นฐานในชีวิตประจำวัน กฎหมายการคุ้มครองเด็กและกฎหมายการป้องกันและปราบปรามการค้ามนุษย์ ความรู้เกี่ยวกับเพศศึกษา รวมทั้งแนวทางการดำเนินชีวิตอย่างถูกต้องให้แก่เด็กกลุ่มเสี่ยงในจังหวัดสมุทรปราการ

**๒. วัตถุประสงค์**

๒.๑ สร้างความรู้ ความเข้าใจในเรื่องกฎหมายทั่วไป พระราชบัญญัติคุ้มครองเด็ก พ.ศ. ๒๕๔๖ พระราชบัญญัติป้องกันและปราบปรามการค้ามนุษย์ พ.ศ. ๒๕๕๑ และเพศศึกษาแก่เด็ก

๒.๒ ปรับทัศนคติในการดำเนินชีวิตแก่เด็กกลุ่มเสี่ยง

๒.๓ สร้างสัมพันธภาพที่ดีและความเข้าใจระหว่างเด็ก ผู้ปกครอง และเครือข่ายในพื้นที่

๒.๔ เพื่อให้เด็กได้รับทราบถึงแหล่งบริการและบุคลากรที่ให้คำปรึกษาแนะนำในพื้นที่

**๓. กลุ่มเป้าหมาย**

เด็กกลุ่มเสี่ยงทั้งในระบบการศึกษาและนอกระบบการศึกษาในพื้นที่เขตอำเภอเมืองสมุทรปราการ ผู้ปกครอง เครือข่าย ผู้ปฏิบัติงานในพื้นที่ ได้แก่ อาสาสมัครพัฒนาสังคมและความมั่นคงของมนุษย์ เจ้าหน้าที่ศูนย์พัฒนาครอบครัวในชุมชน จำนวน ๑๑๐ คน วิทยากรและเจ้าหน้าที่ผู้จัดโครงการ จำนวน ๑๐ คน รวม ๑๒๐ คน

/๔. งบประมาณ...

-๒-

**๔. งบประมาณ**

งบประมาณรายจ่ายประจำปี งบประมาณ ๒๕๕๖ สำนักงานปลัดกระทรวงพัฒนาสังคมและความมั่นคงของมนุษย์จังหวัดสมุทรปราการ กิจกรรมการบริหารงานตามพระราชบัญญัติป้องกันและปราบปรามการค้ามนุษย์ พ.ศ.๒๕๕๑ และกิจกรรมการบริหารงานตามพระราชบัญญัติคุ้มครองเด็ก พ.ศ.๒๕๔๖ ในวงเงิน ๑๒๐,๐๐ บาท (หนึ่งแสนสองหมื่นบาทถ้วน)

**๕. วัน สถานที่**

วันศุกร์ที่ ๑๕ มีนาคม ๒๕๕๖ ณ ห้องประชุมฟ้าคราม ค่ายริมขอบฟ้า เมืองโบราณ อำเภอเมืองสมุทรปราการ จังหวัดสมุทรปราการ

**๖. ผลที่คาดว่าจะได้รับ**

๖.๑ กลุ่มเป้าหมายมีความรู้ ความเข้าใจในกฎหมาย พระราชบัญญัติป้องกันและปราบปรามการค้ามนุษย์ พ.ศ.๒๕๕๑ พระราชบัญญัติคุ้มครองเด็ก พ.ศ.๒๕๔๖ และกฎหมายทั่วไปที่เกี่ยวข้องกับชีวิตประจำวัน รวมทั้งมีความรู้ ความเข้าใจในเรื่อง เพศศึกษา

๖.๒ กลุ่มเป้าหมายมีทัศนคติและแนวทางในการดำเนินชีวิตที่ถูกต้องและเหมาะสมกับวัย

๖.๓ กลุ่มเป้าหมายได้รับทราบและเข้าถึงบริการในการให้คำปรึกษาแนะนำ การให้ความช่วยเหลือในพื้นที่

**๗. ผู้รับผิดชอบโครงการ**

กลุ่มสวัสดิการสังคมและพิทักษ์คุ้มครองสิทธิ สำนักงานพัฒนาสังคมและความมั่นคงของมนุษย์จังหวัดสมุทรปราการ

................................................................ผู้เสนอโครงการ

...........................................................ผู้เห็นชอบโครงการ

...............................................................ผู้อนุมัติโครงการ