**แผนปฏิบัติการป้องกันและปราบปรามการค้ามนุษย์จังหวัดสมุทรปราการประจำปี ๒๕๕๖**

**สถานการณ์การค้ามนุษย์จังหวัดสมุทรปราการ :**

จังหวัดสมุทรปราการตั้งอยู่ริมแม่น้ำเจ้าพระยาตอนปลายสุดของแม่น้ำเจ้าพระยาและเหนืออ่าวมีเนื้อที่ประมาณ ๑,๐๐๔ ตารางกิโลเมตร ตั้งอยู่ภาคกลางของประเทศไทยห่างจากกรุงเทพมหานครประมาณ ๒๙ กิโลเมตร

* ทิศเหนือและทิศตะวันตกติดกับกรุงเทพมหานคร
* ทิศใต้ติดกับอ่าวไทย
* ทิศตะวันออกติดกับจังหวัดฉะเชิงเทรา

ลักษณะของจังหวัดเป็นเมืองอุตสาหกรรม เป็นศูนย์กลางการคมนาคมขนส่งทางบก ทางน้ำและทางอากาศ เป็นที่ตั้งของโรงงานอุตสาหกรรมกว่า ๖,๕๗๖ โรงงาน ประชากรตามทะเบียนราษฎร มีทั้งสิ้นประมาณ ๑,๑๙๒,๐๓๓ คน และจำนวนประชากรแฝงจำนวน ๑ เท่า ของประชากรตามทะเบียนราษฎร

ลักษณะของจังหวัดตามที่กล่าวมาแล้วข้างต้นทำให้สมุทรปราการเป็นเมืองที่มีสถานะการค้ามนุษย์ ๒ สถานะ ได้แก่

๑). สถานะเมืองผ่าน เนื่องจากเป็นเมืองหน้าด่านและเมืองศูนย์กลางทางคมนาคมทั้งทางบก ทางน้ำ และทางอากาศ จึงมีการนำพา ขนส่ง เป็นธุระจัดหา ผู้เสียหายมายังสมุทรปราการเพื่อส่งผ่านไปยังจังหวัดหรือประเทศอื่นๆต่อไป

๒). สถานะเมืองปลายทาง การเป็นเมืองอุตสาหกรรมเป็นช่องทางที่ขบวนการผู้กระทำผิดใช้เป็นข้อแอบอ้าง ล่อลวง และแสวงหาผลประโยชน์จากการนำพา ชักจูง และหลอกลวงให้กลุ่มเสี่ยง และผู้เสียหายเดินทางเข้ามาในจังหวัดโดยคาดหวังในการหารายได้จากการทำงานในโรงงานอุตสาหกรรม สถานประกอบการหรือการประกอบอาชีพขอทาน

จากข้อมูลเชิงสถิติของจังหวัดสมุทรปราการ นับตั้งแต่ปี ๒๕๕๓ คดีค้ามนุษย์มี ๑ คดี ปี ๒๕๕๔ มี ๖ คดี และปี ๒๕๕๕ มี ๖ คดี คดีส่วนใหญ่เป็นคดีประเภทแสวงหาผลประโยชน์จากการค้าประเวณี รองลงมาได้แก่คดีประเภทการบังคับใช้แรงงาน(ประมง) และการนำคนมาขอทานซึ่งมีจำนวนเท่ากัน

คดีการค้ามนุษย์ในแต่ละปีมีจำนวนไม่มากเมื่อเปรียบเทียบกับคดีอาญาประเภทอื่นๆ แต่มิใช่หมายความว่าสถานการณ์การค้ามนุษย์ไม่รุนแรง เนื่องจากปัจจุบันผู้กระทำความผิดมีการทำงานเป็นเครือข่ายรู้ข้อกฎหมาย มีการหลอกลวงผู้เสียหายอย่างซับซ้อนมากขึ้น เช่น กรณีหญิงจากประเทศเพื่อนบ้านอาจถูกนำพามาเพื่อ

/ขอทานพร้อม...

-๒-

ขอทานพร้อมกับบุตรวัยทารก ซึ่งอาจเข้าองค์ประกอบของการค้ามนุษย์แต่ในการคัดแยกผู้เสียหาย เจ้าหน้าที่จะได้รับการยืนยันจากผู้คาดว่าจะเป็นผู้เสียหายว่าเป็นความสมัครใจ ไม่มีผู้ใดนำพามาขอทานและไม่สามารถทิ้งบุตรเล็กไว้ที่บ้านตามลำพังได้ ทั้งนี้ โดยผู้ที่คาดว่าจะเป็นผู้เสียหายส่วนใหญ่มักได้รับการบอกกล่าวซักซ้อมมาจากผู้นำพาว่ามิให้ยอมรับว่าถูกแสวงหาผลประโยชน์หรือซัดทอดบุคคลอื่น เพื่อที่จะได้มีโอกาสกลับเข้ามาหารายได้อีก ไม่เสียเวลาในกระบวนการดำเนินคดี ตลอดจนครอบครัวในเมืองต้นทางไม่เดือดร้อนหรือได้รับอันตรายจากขบวนการนำพา

สำหรับ**ผู้ต้องหา**คดีค้ามนุษย์ปี พ.ศ. ๒๕๕๕ ของจังหวัดสมุทรปราการ พบว่ามีผู้ต้องหาทั้งหมด ๑๑ คน ผู้ต้องหาชาวไทยมีจำนวนมากที่สุด คือ ๙ คน ชาวกัมพูชา ๒ คน ขณะที่**ผู้เสียหาย**จากการค้ามนุษย์ในจังหวัดสมุทรปราการปี พ.ศ. ๒๕๕๕ แบ่งได้เป็นผู้เสียหายคนไทยและต่างชาติรวม ๑๖ คน เพศชาย ๙ คน เพศหญิง ๗ คน เป็นชาวไทย ๑๑ คน (ซึ่งมาจากจังหวัดอื่น) ชาวลาว ๒ คน ชาวเมียนมาร์ ๒ คน ชาวกัมพูชา ๑ คน โดยถูกแสวงหาประโยชน์จากการค้ามนุษย์ในรูปแบบการบังคับใช้แรงงานมากสุดจำนวน ๙ คน รองลงมาคือผู้เสียหายจากการค้ามนุษย์รูปแบบการค้าประเวณี ๖ คน และผู้เสียหายจากการค้ามนุษย์รูปแบบการนำคนมาขอทานจำนวน ๑ คน อายุของผู้เสียหายพบว่าอัตราส่วนระหว่างผู้เสียหายที่เป็นผู้ใหญ่กับเด็กมีอัตราส่วนใกล้เคียงกัน

**วัตถุประสงค์ :** ๑. เพื่อป้องกันและปราบปรามปัญหาการค้ามนุษย์ในจังหวัดสมุทรปราการ

๒. เพื่อเป็นแนวทางประสานงานและบูรณาการการปฏิบัติงานป้องกันและปราบปรามการค้ามนุษย์ในจังหวัดสมุทรปราการ

**เป้าหมายของแผน** : เพื่อพัฒนาเพิ่มประสิทธิภาพในการดำเนินงานและการประสานความร่วมมือในการทำงานของหน่วยงานคณะอนุกรรมการศูนย์ปฏิบัติการป้องกันและปราบปรามการค้ามนุษย์จังหวัดสมุทรปราการ

**แผนปฏิบัติการ**: แผนปฏิบัติการป้องกันและปราบปรามการค้ามนุษย์จังหวัดสมุทรปราการ ปี ๒๕๕๖ จัดทำขึ้นภายใต้กรอบ แนวนโยบายยุทธศาสตร์ และมาตรการในการป้องกันและปราบปรามการค้ามนุษย์ พุทธศักราช ๒๕๕๔-๒๕๕๙ ซึ่งคณะรัฐมนตรีได้มีมติเห็นชอบ เมื่อวันที่ ๑๑ พฤษภาคม ๒๕๕๓ ประกอบด้วย

1. ด้านการป้องกัน : จำนวน ๑๕ โครงการ/กิจกรรม โดย ๙ หน่วยงาน
2. ด้านการดำเนินคดี : จำนวน ๑ โครงการ/กิจกรรม โดย ๔ หน่วยงาน
3. ด้านการคุ้มครองช่วยเหลือ : จำนวน ๒ โครงการ/กิจกรรม โดย ๓ หน่วยงาน
4. ด้านการพัฒนากลไกเชิงนโยบายและการขับเคลื่อน : จำนวน ๓ โครงการ/กิจกรรม โดย ๑ หน่วยงาน